Spesialkomiteen for å undersøke israelsk praksis

**Spesialkomiteen for å undersøke israelsk praksis som påvirker menneskerettighetene til det palestinske folket og andre arabere i de okkuperte områdene** (engelsk: *Special Committee to Investigate Israeli Practices Affecting the Human Rights of the Palestinian People and Other Arabs of the Occupied Territories* (**UNSCIIP**)) er en komité opprettet av FN i 1968. Den avgir sine rapporter til FNs generalsekretær som igjen rapporterer til FNs hovedforsamling. Israel har siden opprettelsen av spesialkomiteen nektet den adgang til de okkuperte områdene. USAs posisjon har vært at komiteen bør nedlegges fordi den ikke ser på begge sider av konflikten. 

## Opprettelse og sammensetning
Spesialkomiteen ble opprettet på bakgrunn av FNs generalforsamlings resolusjon 2443, vedtatt 19. desember 1968. Komiteens mandat er avgrenset til områdene som ble okkupert av Israel i 1967, de Palestinske områdene, bestående av det okkuperte Vestbredden inkludert Øst-Jerusalem og Gaza, de okkuperte Golanhøydene og flyktninger som forlot områdene på grunn av stridighetene. Spesialkomiteen er avskåret fra å rapportere andre parters menneskerettighets-brudd i området. FNs generalforsamlings resolusjon 3005, vedtatt 15. desember 1972, utvidet mandatet til å romme etablering av israelske bosetninger, annektering, ødeleggelse av landsbyer og bygninger, utnytting og plyndring av ressurser, plyndring av kulturminner og deportering og nekting av retur.   

Menneskerettighetene til Palestinerne og andre arabere i de okkuperte territoriene ble beskrevet i FN Sikkerhetsråds resolusjon 237 (1967). Spesialkomiteens arbeid er også basert på Den universelle menneskerettserklæringen, FNs charter, Genevkonvensjonen av 1949 med relevante tillegg og andre menneskerettsinstrumenter, særlig de tilknytet militær okkupasjon.  

I resolusjonene henvises til Konvensjonen om beskyttelse av sivile i krigstid (den fjerde Genèvekonvensjonen) av 1949 som ble vedtatt etter andre verdenskrig og som omhandler beskyttelse av sivilbefolkningen i krig. Konvensjonen berører blant annet prinsippet om proporsjonalitet i bruk av militære virkemidler.  

Komiteen består av representanter fra tre nasjoner, utpekt av FNs generalforsamlings president. Per 2024 består den av representanter fra Malaysia, Sri Lanka og Senegal. 

## Komiteens arbeid
Komiteens undersøkelser består i møte myndighetspersoner, FN-organisasjoner og -mekanismer, representanter for sivilsamfunnsorganisasjoner, ungdomsrepresentanter, menneskerettighetsforkjempere og palestinske familier.

Rapporten fra 2024 reiser alvorlig bekymring om brudd på internasjonal humanitær rett og menneskerettigheter i det okkuperte palestinske territoriet, inkludert sult som et krigsvåpen, muligheten for folkemord i Gaza og et apartheidsystem på Vestbredden, inkludert Øst-Jerusalem. Den dokumenterer virkningen av konfliktens opptrapping siden 7. oktober 2023 på palestinernes rett til mat; til et rent, sunt og bærekraftig miljø; til fysisk integritet, frihet og sikkerhet; samt de uforholdsmessige effektene på rettighetene til kvinner, barn og fremtidige generasjoner mer generelt.

## Referanser


## Litteratur
*

## Eksterne lenker
* FN generalforsamlings resolusjon av 19. desember 1968: 2443 (XXIII). ''Respect for and implementation of human rights in occupied territories''